ROZHODNUTIE RADY
z 20. septembra 2005,
ktorým sa zástupca generálneho tajomníka splnomocňuje vydávať vstupné preukazy úradníkom Generálneho sekretariátu Rady
(2005/682/ES, Euratom)
RADA EURÓPSKEJ ÚNIE,
so zreteľom na Zmluvu o založení Európskych spoločenstiev, a najmä na jej článok 207 ods. 2 druhý pododsek,
so zreteľom na Zmluvu o Európskej únii, a najmä na jej článok 28 ods. 1 a jej článok 41 ods. 1,
so zreteľom na Protokol o výsadách a imunitách Európskych spoločenstiev z 8. apríla 1965, a najmä na jeho článok 7 ods. 1,
so zreteľom na Služobný poriadok úradníkov Európskych spoločenstiev a Podmienky zamestnávania ostatných zamestnancov Európskych spoločenstiev, ustanovené nariadením (EHS, Euratom, ESUO) č. 259/68 (1), naposledy zmeneným a doplneným nariadením (ES, Euratom) č. 723/2004 (2), a najmä na článok 23 citovaného služobného poriadku, ako aj na článok 11 citovaných podmienok zamestnávania,
keďže:
(1)
Podľa článku 7 ods. 1 Protokolu o výsadách a imunitách Európskych spoločenstiev vstupné preukazy pre úradníkov a ostatných zamestnancov Generálneho sekretariátu Rady vydáva predseda Rady za podmienok ustanovených v článku 23 služobného poriadku.
(2)
Je potrebné, aby predseda Rady delegoval túto právomoc na zástupcu generálneho tajomníka Rady,
ROZHODLA TAKTO:
Článok 1
Právomoci predsedu Rady podľa článku 7 ods. 1 Protokolu o výsadách a imunitách Európskych spoločenstiev na vydávanie vstupných preukazov pre úradníkov a ostatných zamestnancov Generálneho sekretariátu Rady vykonáva zástupca generálneho tajomníka Rady.
Zástupca generálneho tajomníka sa poveruje delegovať tieto právomoci na generálneho riaditeľa pre administratívne veci.
Článok 2
Toto rozhodnutie sa uverejní v Úradnom vestníku Európskej únie. Účinnosť nadobúda dňom svojho prijatia.
V Bruseli 20. septembra 2005